પિયા કી પહેરેદાર ધારાવાહિકમાં કામ કરનારાઓ કહે છે કે અમે બાળલગ્નના હિમાયતી નથી, પછી ભલેને ધારાવાહિકમાં દસ વરસનો છોકરો, અઢાર વરસની છોકરીની સાથે લગ્ન કરે, સુહાગરાતનો સીન પણ ભજવાય. એક તરફ સગીર વયના છોકરાઓને સ્ટોકિંગ ને બળાત્કાર જેવા ગુનામાં સંડોવણીના કિસ્સાઓ વધી રહ્યા હોવાથી તેમને પુખ્ત વ્યક્તિની જેમ સજા કરવામાં આવે તેવી માગ થઈ રહી છે. લોકોનો આક્રોશ વધી રહ્યો છે તો એ જ પ્રજા બાળલગ્નને દર્શાવતી ધારાવાહિકોની ટીઆરપી આસમાને પહોંચાડે છે. યુનેસ્કોના એક રિપોર્ટમાં કહેવાયું છે કે ભારતીય સિરિયલોમાં સ્ત્રીઓનું જે ચિત્રણ થઈ રહ્યું છે તે જોતાં આ ધારાવાહિકોમાં સ્ત્રી પુરુષ સમાનતા આવતા બીજા ૭૫ વરસ નીકળી જશે. એન ઈન્ડિયન પર્સનાલિટી ફોર ટેલિવિઝન સંદર્ભે રચાયેલી જોશી કમિટી ૧૯૮૪ના રિપોર્ટમાં કહ્યું હતું કે સ્ત્રીઓને કેન્દ્રમાં રાખીને તેમના વિશ્વના વિવિધ પાસાંઓને ઉજાગર કરતા કાર્યક્રમો થવા જોઈએ.